Afgørelse nr. 1/2001

af 23. marts 2002

vedtaget af det blandede udvalg, der blev oprettet ved aftalen om gensidig anerkendelse mellem Det Europæiske Fællesskab og Canada, om ændring af sektorbilaget om teleterminaludstyr, informationsteknologisk udstyr og radiosendere, sektorbilaget om elektromagnetisk kompatibilitet (EMK), sektorbilaget om elektrisk sikkerhed og sektorbilaget om fritidsfartøjer

(2002/342/EF)

DET BLANDEDE UDVALG HAR -

under henvisning til aftalen om gensidig anerkendelse mellem Det Europæiske Fællesskab og Canada (i det følgende benævnt "aftalen"), særlig artikel IV, IX, XI og sektorbilaget om teleterminaludstyr, informationsteknologisk udstyr og radiosendere, sektorbilaget om elektromagnetisk kompatibilitet (EMK), sektorbilaget om elektrisk sikkerhed og sektorbilaget om fritidsfartøjer, og

ud fra følgende betragtninger:

(1) Det ved aftalen oprettede blandede udvalg kan i medfør af aftalens artikel XI, punkt 3, behandle ethvert spørgsmål i forbindelse med aftalens funktion; i henhold til litra a) er det blandede udvalg ansvarligt for ændring af sektorbilagene.

(2) Sektorbilaget om teleterminaludstyr, informationsteknologisk udstyr og radiosendere må ændres, således at det omfatter den seneste europæiske lovgivning, dvs. Europa-Parlamentets og Rådets direktiv 1999/5/EF(1) om radio- og teleterminaludstyr.

(3) I henhold til de afgørelser, der blev truffet på det tredje og fjerde møde i det blandede udvalg, som blev afholdt henholdsvis den 14. april 2000 og den 24. januar 2001, er det nødvendigt at forlænge overgangsperioden for sektorbilaget om teleterminaludstyr, informationsteknologisk udstyr og radiosendere, sektorbilaget om elektromagnetisk kompatibilitet (EMK), sektorbilaget om elektrisk sikkerhed og sektorbilaget om fritidsfartøjer af hensyn til gennemførelsen af overgangsforanstaltninger og tillidsskabende foranstaltninger -

TRUFFET FØLGENDE AFGØRELSE:

Artikel 1

Sektorbilaget om teleterminaludstyr, informationsteknologisk udstyr og radiosendere ændres som vist i bilag I til denne afgørelse, således at det bringes i overensstemmelse med Det Europæiske Fællesskabs seneste lovgivning.

Artikel 2

Sektorbilaget om teleterminaludstyr, informationsteknologisk udstyr og radiosendere, sektorbilaget om elektromagnetisk kompatibilitet (EMK), sektorbilaget om elektrisk sikkerhed og sektorbilaget om fritidsfartøjer ændres som vist i bilag II til denne afgørelse, idet overgangsperioden forlænges.

Artikel 3

Denne afgørelse udfærdiges i to eksemplarer og undertegnes af det blandede udvalgs fælles formænd. Afgørelsen får virkning, når begge har skrevet under.

Ottawa, den 27. marts 2002.

Bruxelles, den 8. januar 2002.

På den canadiske regerings vegne

Jennifer Daubeny

På Det Europæiske Fællesskabs vegne

Pascal Lamy

(1) EFT L 91 af 7.4.1999, s. 10.

BILAG I

Ændring af sektorbilaget om teleterminaludstyr, informationsteknologisk udstyr og radiosendere for at bringe det i overensstemmelse med Det Europæiske Fællesskabs seneste lovgivning

1. Punkt 4.1, andet led, affattes således: "for elektromagnetisk kompatibilitet (EMK) - om nødvendigt anerkendelse af hinandens overensstemmelsescertifikater, leverandørerklæringer og tekniske konstruktionsdata. De detaljerede bestemmelser beskrives i sektorbilaget om EMK. Hvis en producent vælger ikke at gøre brug af proceduren i direktiv 1999/5/EF for vurderingen af, om EMK-kravene er opfyldt, anvendes bestemmelserne i sektorbilaget om EMK".

2. Punkt 4.1, tredje led, affattes således: "for elektrisk sikkerhed/lavspænding - godkendelse af prøvning og certificering af de dækkede varers overholdelse af den anden parts krav til elektrisk sikkerhed. De detaljerede bestemmelser beskrives i sektorbilaget om elektrisk sikkerhed. Hvis en producent vælger ikke at gøre brug af proceduren i direktiv 1999/5/EF for vurderingen af, om kravene til elektrisk sikkerhed er opfyldt, anvendes bestemmelserne i sektorbilaget om elektrisk sikkerhed".

3. I punkt 4.1 indsættes følgende som nye led: "- foreskrivelse af radioprøvning, jf. bilag III og IV til direktiv 1999/5/EF

- afgivelse af udtalelse om den tekniske dokumentation, jf. bilag V til direktiv 1999/5/EF."

4. Teksten i kolonnen med overskriften "Det Europæiske Fællesskab" i vedføjelse 1 affattes således: "Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse

Rådets direktiv 73/23/EØF, ændret ved Rådets direktiv 93/68/EF

Rådets direktiv 89/336/EØF, ændret ved Rådets direktiv 92/31/EØF og 93/68/EF".

5. Teksten i kolonnen med overskriften "Det Europæiske Fællesskab" i vedføjelse 2 affattes således: "Bestemmelserne omfatter specifikt grænseflader og tjenester på følgende ikke-udtømmende liste, jf. direktiv 1999/5/EF:

- alt kabelopkoblet teleterminaludstyr

- alt radioudstyr, med undtagelse af følgende:

- medicinske anordninger, jf. artikel 1 i Rådets direktiv 93/42/EØF af 14. juni 1993

- aktive, implantable medicinske anordninger, jf. artikel 1 i Rådets direktiv 90/385/EØF af 20. juni 1990

- komponenter og separate tekniske enheder, jf. Rådets direktiv 72/245/EØF af 20. juni 1972 og Rådets direktiv 92/61/EØF af 30. juni 1992

- radioudstyr til radioamatører, jf. artikel 1, definition 53, i ITU's radioforskrifter, medmindre udstyret kan købes i handelen

- ved udstyr, der kan købes i handelen, forstås ikke samlesæt til radioamatører og ej heller kommercielt udstyr, som radioamatører ombygger til eget brug

- udstyr, der omfattes af direktiv 96/98/EF

- kabler og ledninger

- radiomodtageudstyr, der kun er beregnet til at modtage lyd- og tv-udsendelser

- produkter, udstyr og komponenter som defineret i artikel 2 i Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart

- udstyr og systemer til regulering af lufttrafikken som defineret i artikel 1 i Rådets direktiv 93/65/EØF af 19. juli 1993 om definition og anvendelse af kompatible tekniske specifikationer for erhvervelse af udstyr og systemer til regulering af lufttrafikken (air traffic management equipment and systems)

- udstyr, der udelukkende anvendes til aktiviteter i forbindelse med den offentlige sikkerhed, forsvaret, statens sikkerhed (og herunder også statens økonomiske velfærd, når aktiviteterne vedrører spørgsmål i forbindelse med statens sikkerhed) og statslige aktiviteter på det strafferetlige område.

Ved "radioudstyr" forstås udstyr, eller en relevant del heraf, som kan anvendes til kommunikation ved udsendelse og/eller modtagelse af radiobølger inden for det frekvensspektrum, der anvendes til jord-/rumbaseret radiokommunikation; ved radiobølger forstås elektromagnetiske bølger med en frekvens på mellem 9 kHz og 3000 GHz, hvis udbredelse gennem rummet sker uden bølgeleder".

BILAG II

Forlængelse af overgangsperioden for sektorbilaget om teleterminaludstyr, informationsteknologisk udstyr og radiosendere, sektorbilaget om elektromagnetisk kompatibilitet (EMK), sektorbilaget om elektrisk sikkerhed og sektorbilaget om fritidsfartøjer

Sektorbilaget om teleterminaludstyr, informationsteknologisk udstyr og radiosendere

Punkt 6.1 i sektorbilaget om teleterminaludstyr, informationsteknologisk udstyr og radiosendere affattes således: "Der er en overgangsperiode på 35 måneder, inden bestemmelserne i dette bilag, og herunder også bestemmelserne i afsnit 4, tages i brug, dvs. den 1. oktober 2001."

Sektorbilaget om elektromagnetisk kompatibilitet

Punkt 5.1 i sektorbilaget om elektromagnetisk kompatibilitet affattes således: "Bestemmelserne om gensidig anerkendelse i dette bilag, og herunder afsnit 3, tages i brug 35 måneder efter dette bilags ikrafttræden, dvs. den 1. oktober 2001."

Sektorbilaget om elektrisk sikkerhed

Punkt 4.1 i sektorbilaget om elektrisk sikkerhed affattes således: "Overgangsordningerne gælder 35 måneder fra det tidspunkt, hvor denne gensidige anerkendelsesaftale træder i kraft, dvs. til og med den 30. september 2001."

Sektorbilaget om fritidsfartøjer

Første punktum i afsnit V i sektorbilaget om fritidsfartøjer affattes således: "Der er en overgangsperiode på 35 måneder, indtil dette bilag tages i brug, dvs. til og med den 30. september 2001."